
            Dette er en bok om kryddurter – og meget annet. Den bringer mange oppskrifter, men
                  er ingen kokebok. Historien om kryddurtene er en viktig del av kulturhistorien. Skal
                  man lære om kryddurter må man gå til kildene, og det vil si Plinius og Herodot og
                  de romerske felttog, til de gamle grekere, ja helt til sumererne. Så det blir mange
                  avstikkere underveis, også til de medisinske enemerker, ikke minst til overtroens
                  dunkle riker. Mange kryddurter er tillagt all verdens makt på godt og ondt.

            Dette er også en bok om vårt hjem Knatten i Hvaler. Der har jeg eksperimentert med
                  kryddurter gjennom mange år og gjort erfaringer som det er å håpe kan bli til nytte
                  for andre. Det er et spennende felt å gi seg ut på, både botanisk og kulinarisk. Da
                  jeg begynte med disse urtene, visste jeg ikke meget om dem. Siden har jeg lest det
                  meste av den litteratur som finnes på området. Det står en kildehenvisning bakerst
                  i boken – til verifisering, og til bruk for dem som får lyst til å vite mer enn det
                  blir plass til i en praktisk håndbok. Ja, for det er denne boken også ment å være.
                  Nettopp derfor er her også redegjort for de forsøk som ikke har lykkes. Folk på noenlunde
                  samme breddegrad kan lære noe av andres hell og uhell.

            Det er altså blitt en bok for kjøkken og hage, og litt om daglig liv i Norden og i
                  Syden – med utflukter ned gjennom tidene. Man får en egen kjærlighet til kryddurt-plantene
                  ved å stelle med dem. Til tider kjenner en det også som kjærligheten blir gjengjeldt
                  – med deilige dufter, fine smaker, vakre syn av «nye» vekster som skyter opp. I virkeligheten
                  skyter de opp fra vår histories tidligste tider, vandrer med menneskeheten fra historiens
                  dunkleste dyp og rett inn i kjøkkenet. På Knatten er det blått. Der er et hvitskurt
                  trebord. Det liker disse urtene.

         

      

   
      ET HUS OG EN HAGE

      
         
            Trett av å svømme i nåtidens stormfulle hav mot femten meter høye bølger, sank jeg
                  gjennom århundrene til et annet tidsdyp, hvor slottet og rosenhagen fra drømmen flimret.

            Det sovende huset ventet og den gjengrodde hagens hemmeligheter lokket. Grønn mose
                  grodde over steinhellene og vill vivendel gramset i grunnmurens sprekker. Vaiende
                  hvite aruncus-fjærbusker holdt stand ved brønnen mot brenneneslenes hær. Rosa og blå
                  lupiner flammet mot grått fjell. Dypt i villniset rundt forblåste, forvridde frukttrær
                  glimtet gylne maria nøkkelbånd og giftig-hvite duftende liljer og liljekonvaller.

            Det var Knatten.

            Vi vekket huset av dvalen og lette frem hagens hemmelige rom.

            Dager og år forsvant i tidløs fortryllelse. Skjønnhet og nytte og arbeid og skjønnhet
                  omgitt av havets evig skiftende musikk.

            Rød solnedgang farger himmel og hav og gyllent gjenskinn splintres mot vestvendte
                  vegger inne i huset. Dagens snøfjellformede skyer smelter. Nattens dypere hav flommer
                  inn over alle og alt.

            I hagen var østersdynge og stein med slagbule. Akkurat her har steinalderkvinner arbeidet
                  og sett samme syn som meg og tenkt mine tanker. Historiens elv, med tidenes mennesker
                  som sandkorn på bunnen, flyter forbi.

            Jeg tenner flomlyset mot «natthagens» hvite blomster. En romantisk Shakespeare-dekor
                  får liv. Hundrer hvite nattsvermere danser som lette snøkrystaller i lyset. Basts
                  bronserådyr snur seg skremt i spranget. Min barndom flyter sammen med ukjente århundrers
                  fremtid.

         

      

   
      KRYDDURTHAGEN BLIR TIL

      
         
            Drømmen var en historisk riktig middelalder-kryddurthage. Den var ikke så lett å finne
                  ut av, for hvor jeg leste var de geometriske klosterhagene utgangspunktet. Geometri
                  er morsomt, men ikke i hagen synes jeg. Sikkert passet det utmerket for timeplanmessig
                  klosterliv, men slett ikke for Knattenliv, og dessuten, noe så ukledelig for de muntert
                  kokette kryddurtene. En levende kryddurthage som mine formødre hadde den og hvor de
                  dyrket og brukte alt til mat, medisin og til farging av garnet de spant og stoffet
                  de vevet og livet de levet, forsket jeg etter. Hos Troels-Lund fant jeg meget praktisk
                  brukbart. Culpepper og Linné ga meg dyrkingsråd. Hippocrates, Plutark, Plinius og
                  Theophrastus forklarte meg anvendelsesmuligheter og botaniske utviklinger. Min sumeriske
                  yndlingssivilisasjons tydede leirtavler fortalte meg om dyrking og bruk for over 6000
                  år siden. Apicius og Columella ga meg spennende 2000 år gamle oppskrifter. Selv gamle
                  Herodot har utrolig meget om kryddurtene. Det er så sant at når man leter så finner
                  man. Nå leste jeg med et mål for øye, hva jeg kunne finne av arkeologiske forskingsresultater,
                  middelalderhistorie, gamle medisinalbøker og herbalistiske bøker, botanikker fra mange
                  tider, gamle levnedsbeskrivelser og utgitte brevsamlinger, og jeg vet nesten ikke
                  hva ikke og alle fortalte meg noe. Og på det startet vi kryddurthagen på Knatten.

            Jeg valgte plassen i hagen, guttene spadde og svor over kveke og underjordiske labyrinter
                  av gamle trerøtter, og jeg sådde alt jeg ambisiøst hadde innkjøpt. Kryddurter vil
                  ha sol og javel, sol fikk de fra alle kanter, men – de fikk mer. Mot øst fikk de le
                  av fjellet og når regnet høljet, Niagara-fosset vann nedover det, flommet over kryddurthagen
                  og oversvømmet den nederste hellende delen. Sønnavinden svepte uhindret over og laget
                  virvler i den løse jorden. En jord-steinvoll ble bygget som vern mot sør. Grøft ble
                  gravet mot vest der vannkaskadene var mest regelmessige. Lav mur ble støpt på fjellet
                  over kryddurthagen for å lede vannet annen vei, men fjellet ville slett ikke ha den
                  og første regnskyll vasket den vekk. Syndfloden trakk seg langsomt tilbake og trass
                  i alt var kryddurthagen frodig grønnsløret. Men hva var ugress og hva var kryddurter?
                  Vi ventet med luking til vi kunne kjenne igjen plantene fra plansjer. Etter et års
                  bekjentskap er man venner, og neste år vet man hvem det er som såvidt har stukket
                  hodet opp av jorden.

            Så avslørte det seg at hagens ivrige beundrere, rådyrene og harene, trodde jeg hadde
                  laget alt spesielt for dem. Rådyrene spiste sukkerertene og bønnene. Harene likte
                  bedre hodesalaten og grønnkålen. Vel, vi lærte det ikke nyttet dyrke noe av dette.
                  Så nå lar de kryddurthagen i fred og holder seg til å beklippe bærbuskene, rosene
                  og en del tulipaner og krokus. Bank i bordet.

            Allerede første året trivdes alt, trass i manglende jordforberedelse og alt annet
                  galt. Litt misnøyde var de nok, for en dag lå et amerikansk hagetidsskrift på kjøkkenbordet
                  med fotografier og historikk av en rekonstruert nybygger-kryddurthage i New England
                  fra 1639. Koloniseringskvinnene som flyktet fra Europa med sine familier på grunn
                  av pogromer og andre forfølgelser, kom bevæpnet med nål og tråd, frø og kryddurtplanter.
                  Nybyggerkvinnens hage var en absolutt nødvendighet. Fra den selvforsørget hun familien
                  kulinarisk og medisinsk, kosmetisk og vitaminsk. Hennes rekonstruerte kryddurthage
                  ble grunnlaget for Knattens.

            Det var høst og guttene grov opp hagen igjen. Jorden ble blandet med mengder huminal.
                  Bedene ble avgrenset med nedbankede planker. Det lærte jeg av fotografiene, og da
                  er det lettere både å så og luke og gresset holdes på avstand. Rundt og i gangene
                  ble strødd et tykt lag tomme blåskjell, innhentet fra øde øyer i havgapet. Men all
                  slags skjellsand kan brukes. Det gir kalk til jorden og holder ugress borte. Kryddurthagen
                  her fikk ligge på samme heldig-uheldige plass. Den er lagt etter terrenget i form
                  av et vinklet hesteskoformet bredt bed og i hesteskoen, adskilt av skjellsandgang,
                  et massivt utformet bed. Vi har funnet formen praktisk og beholdt den. Mot vest får
                  hagen le av tett rosenhekk plantet på en oppkastet jordvoll. Foran rosene er plantet
                  ut miniatyrskoger Estragon, Isop og Salvie med giftigrøde kjempevalmuer innimellom.

            De kryddurtplantene som liker vasse i vann noen ganger har tilhold i den fuktige del
                  av kryddurthagen. Det er løvstikke, persille, kvanne og plukksalat. Mens de fleste
                  andre plantene vil ha sitt på det tørre og får det, og alle trives og er tilfredse.

            Hagemessig har jeg fått en urokkelig tro på torvstrø. Familiens gutter som bærer baller
                  torvstrø til strategiske steder i hagen klager over at jeg forvenner plantene. Hver
                  høst blander jeg torvstrø og litt kalk i jorden hvor de ettårige plantene er tatt
                  bort. De andre får også noen bunker torvstrø til vintervern.

            Når jeg planter ut ting fra kryddurthagen, graver jeg et uforholdsmessig dypt hull,
                  heller torvstrø i bunnen, holder planten nedi og heller torvstrø rundt roten, så rikelig
                  vann, så jord og en vennskapelig klatt torvstrø. Ikke vet jeg hvor jeg har det fra
                  – men synlig vellykket er resultatet.

            På våren drysser jeg fullgjødsel rundt roser og annet. Kanskje er det galt, men her
                  går det bra.

            Det virker kanskje som det skulle være et enormt arbeid med en kryddurthage. Slik
                  er det ikke. To dagers konsentrert høstforberedingsarbeid er nok. To dagers såing
                  og beskjæring av kryddurtstauder om våren uten å forta seg, er rikelig beregnet tid.
                  Luking, tynning, utplanting og innhøsting er fellesarbeid for familie og venner. Alle
                  barn på Knatten har en times daglig pliktarbeid i hagen. Det er ikke kryddurthagens
                  skyld, men her er så mange individuelle hager i hagen. Når først kryddurthagen er
                  der, lever den sitt eget liv, krever lite og belønner stort alt slit.

         

      

   
      HØSTING, TØRKING OG OPPBEVARING AV KRYDDURTER

      
         
            Hva jeg selv i begynnelsen lette etter i alle slike bøker var: når og hvordan. Jeg
                  fant mange motstridende opplysninger, de fleste meget ufullstendige eller praktisk
                  ugjennomførlige, fordi man skulle ha egne tørkeloft eller boder. Så det var å gå i
                  gang og samle egne erfaringer.

            Her er min generelle fremgangsmåte, og så, i forbindelse med hver kryddurt, den spesielle
                  for denne.

            Aldri, aldri høste-plukke inn om morgenen, mens duggens fuktighet ennå sitter i. Aldri,
                  aldri på en gråværsdag. En dag når solen har tørket ut all fuktighet, ved 13–14 tiden,
                  er bra.

            Stor flat kurv og saks til langstilkede ting og plastbolle og fingerklyp til korte,
                  som f. eks. persille eller basilicum.

            Ryst kryddurtene godt for jord og insekter. Hvor meget man skal plukke av kryddurter
                  til ovnstørking, blir fort en erfaringssak. Det beror jo også på hvor stor stekeovnen
                  er. En toppet stor plastbolle er mitt mål.

            De langstilkede kryddurtene til hengetørking klipper jeg ca. 5 cm over jorden og ordner
                  i jevne buketter. Unger hjelper og synes det er moro, og en eller flere bikkjer står
                  tålmodig i utkanten av kryddurthagen og betrakter oppgitt aktiviteten. Men de vil
                  bestemt være med i alt som foregår. Være seg så tåpelig det bare vil.

            Tidlig, tidlig om morgenen, i natt-tøy og barbent, vandrer de minste ungene og alle
                  bikkjene og jeg ut i dugget gress og inspiserer hele hagen. Lukter på roser og bestemmer
                  dagens hageprogram, og bikkjene følger med og lukter på planter og ting, som vi. Hver
                  morgen samme rute, men så kommer høsten og vi holder opp, men bikkjene fortsetter trofast hele vinteren samme morgenrute og stopper
                  opp ved alle avblomstrede ting og begriper ikke at vi uteblir.

            Tørking av langstilkede ting: Først sitter vi på den hvitmalte benken utenfor kjøkkendøren
                  og renser bort visne blad og legger 21 og 21 stilker bortover og bortover benken i
                  fin orden. Så tar vi buntene hver for seg inn på kjøkkenbenken. Stort hyssingnøste
                  med tynn hyssing. Klipper av passe lengder, surrer to ganger meget stramt rundt stilkene,
                  knyter og lager lang løkke med knute ytterst. Viktig knyte godt til, for stilkene
                  blir tynnere i tørkingen, og er knytingen for løs ramler stilkene ned. Man skal knyte
                  langsomt og bestemt til, for ikke å brekke stilkene. Mengder skruer i tak og spiker
                  i bjelker til opphenging, i blått kjøkken og blå trappegang og korallrød stue. Grasiøst
                  danser bukettene ved trekk og gjennomgang. Nydelig dekorativt med eternellbuketter
                  mellom kryddurtbukettene. Rosa eterneller og dypblå isop. Gyllen dill og kniplingsaktig
                  kjørvel. Romskulpturbuketter timian og sar. Spindelvevaktige anisbuketter. Tak, trappevenger
                  og bjelker spennende befolket og duftende.

            Bukettene må ikke være for store. Viktig at luft kommer til. En måneds tid er nok.
                  Henger over flere ferdigtørkede buketter sammen på store kroker til det bruk, og har
                  ledig gode tørkesteder til nyinnplukkede buketter.

            Ferdig til bruk eller til oppbevaring i krukker: bukettene puttes med hodene først
                  i gjennomsiktige plastposer. Legg på kjøkkenbenk og rull posen rundt meg begge hender.
                  Ett minutt og alle tørkede blad og frø eller blomster er løse i posen. Bare å trekke
                  ut stilkene og helle resten på glass eller i gryte.

            Til all oppbevaring, mørkfargede glass. Vi har mengder brune og grønne glass, for
                  vi kjøper kaffe og buljong etter hva slags glass vi har bruk for. Fint til oppbevaring
                  med trygge glass- eller skrulokk. Det er viktig med fargede glass. Bruker man klare,
                  mister de tørkede urtene fort fargen.

            I begynnelsen var det vrient å få helt tingene på glass uten å søle. Alminnelig trakt
                  var ikke vellykket. Alt stoppet opp i det tynne røret og vi måtte stikke og stikke
                  etter med spisepinne. Løsningen var innkjøp av stor plastbensintrakt i jernvareforretning
                  – ideell, etter at bensinfilteret i bunnen var trykket ut og halvparten av det tykke
                  traktrøret saget over. Nå sitter den støtt i glasset og med den vide traktskålen er
                  det umulig at noe av kryddurtene går til spille.

         

      

      Ovnstørking

      
         
            Kjøpte finmasket hønsenetting, brettet den med brede kanter inn rundt en stekeovnsplate,
                  trakk platen ut, klemte kantene fast til – og hadde den fineste tørkerist, som lett
                  gikk på plass i stekeovnen.

            Klippet til et stykke skinke-lerret noe større enn risten til å legge over den, før
                  plantene legges på. Ellers ville urtene gå gjennom hønsenettingen under oppholdet
                  i stekeovnen. Bretter stoffkantene inn så det blir en liten forhøyning rundt og urtene
                  ligger trygt.

            Risten plaseres midt i stekeovnen, over- og undervarme på 1, lang treskje i døren
                  så luften kommer til. Slår på stekeovnen ut på ettermiddagen og om morgenen fint ferdigtørkede
                  kryddurter og fantastisk duft gjennom hele huset. Man kjenner lett med fingrene om
                  alt er gjennomtørt. Kjennes det underste laget litt fuktig, bare å snu det og la stå
                  litt til.

            Så mørkt glass klart, tørt og rent, trakten i og ryste stoffet rett i trakten. Gjør
                  ingenting å helle nytørkede varme ting i påbegynt glass. Setter lokket på med en gang.
                  Viktig ikke la tørkede urter bli stående i luften etter stekeovnstørking. De er så
                  tørste da, at de suger til seg luftens fuktighet det forteste de kan.

            Har eksperimentert med alle tørkemetoder for alle sorter og vil for hver art anbefale
                  hva jeg selv har funnet best.

            Har prøvet med dypfrysing av forskjellige uter, men synes de mister sin smak. Dessuten
                  blir de seige og slatne og litt uappetittelige ved tining.

            Tørking fremkaller vesentlig karakteristisk smak hos den tørkede urt som nesten ikke
                  finnes hos den friske, som f. eks. hos estragon og løvstikke. Frisk må man bruke mengder
                  for å få frem smaken, av tørket bare litt.

         

      

      Tørking av eterneller og ville planter

      
         
            Fremgangsmåten er den samme som for langstilkede kryddurter, bare at man må være meget
                  omhyggelig med å raspe bort alle grønne blad, så bare blomsterhodene er igjen. Det
                  ser praktfullt ut i stuetakene med evighetsblomstbukettene i hvitt, rosa, rødt, fiolett,
                  gult, orange og blått og de yvne, sølvgrå, gåsungeaktige bukettene harekløver og andre
                  buketter jeg prøvetørker til vinterblomster.

